غزل شہنازؔ رشہد آرٕ ہٮ۪تھ آرٕ رٔسۍ چھِ ژھایہِ کُلٮ۪ن ٹکھ یژھاں دِیُن چھ ہم کمایہِ کُلٮ۪ن درد گامکۍ زرد ہواون ؤلۍ پیوٚونہ موسم یُہس تہِ آیہِ کُلٮ۪ن کُس پرٛژھاں چھُکھ بےٚ سایہ وقتس منٛز کۅسہٕ جوٲنی گمٕژ چھےٚ ضایہِ کُلٮ۪ن زندگٲنی چھِ کُلۍ تہٕ سرحد موت گوٚژھ یہ سرحد لگُن بلایہِ کُلٮ۪ن گُل نہ بلبل نہ پَن نہ شہجارےٕ گوٚژھ نہ نیرُن وں پیوٚن گدایہِ کُلٮ۪ن چھکھ خبر،نغمہٕ چُھس گٮ۪واں تِہنٛدی پوش درامٕتۍ چھ میانہِ مایہِ کُلٮ۪ن *** تار شہنازؔرشید عجیب قسمت یتھ دریاوس حاکمن آونہ زنٛہے سمجھ ییٚمہِ گاٹھہٕ اپارِمس گاٹھس تام واتنہٕ باپتھ کوٗت ضروری کوتاہ لٲزم کدل بناوُن پے چھُکھ ناون ہُنٛد وَق روٗدنہٕ ییٚتہِ چھُنہٕ کانسی کانٛہہ وونۍ تار دِوان وونۍ ---تیٚلکی پٲٹھۍ دی ہے کترِ نٔٹس پٮ۪ٹھ تار۔۔۔۔۔ تنہٕ گووَقتا ییٚلہِ اسہِ یارٕ بلن ہندۍ بانہٕ کُٹھٮ۪ن ہندۍ سٲری نٔٹۍ پُھٹہٕ رٲوۍ * گاش تہ لاش شہنازرشیدؔ سنگساری ہُنٛد حکم چھُ نیراں پرٛتھ تٔمہِ ساعتہٕ ییٚلہِ میانِس کرٛہنس شہرس اندر آدمۍ جامہ ؤلِتھ کانٛہہ آش چھےٚ گاشہِ مۅٹھاہ ہٮ۪تھ نظرِ گژھان گاشِچ آش چھےٚ کنہِ روٗدس منٛز رتہ سٔرۍ سپدِتھ جان دوان مۅچھِ ہُنٛد گاش چھُ اونگجہ جۅیو کنۍ تس پشپان تو پتہٕ کمہ تاں آرٕکۍ پٲٹھۍ میانس وچھہٕ کِس جنگلس منٛز واتاں اندرٕ چھُ سورُے جنگُل میون گاشس اندر سران کران نٮ۪برٕ چھےٚ آساں گاشِچ لاشَ آدٕمۍ جامہ ؤلِتھ واناکھ سیاہی اندر قبر ستانٕچ وتھ ژھانڈان *** بچٲر زون شہنازرشیدؔ حُسن چون زونی چھُ دُرس عالمس شوٗب سمسار سورُے مُدے گنڈۍگنڈۍ چھُے وچھان رٲتۍ راتس ژٕ چھکھ پرٛتھ زمینٕچ ژٕ چھکھ پرٛتھ زمانٕچ زون قند ہارٕچ وُچھتھ چھےٚ ژے مندچھان بنان چھکھ ژٕ شہز ادۍ ژندہ ہور وٲتِتھ ژےٚ منٛز عاشقن یارٕ سُنٛد رۅے تاباں ژےٚ کُن انتظارس وُچھتھ چشمہ شیٚہلان مگر واے زونی۔۔۔۔!!! پزر گو ژٕ چھکھ چھوٚنۍ پزر گو ژٕ چھکھ چٔھژ بُتھس پٮ۪ٹھ چھ چٲنس دۅبےٕ دۅب سیاہ دۅب،سیکستان ژٕ چھکھ العطش ترٛیشہ ۂژ چھکھ سراسر وچھس منٛز ژےٚ نے چھے اکھ قطرٕ آبُک تہٕ شامن یہ پرٮ۪زلن چھُ چون اکھ فریباہ یہِ چھے آفتابٕچ مِنت یُس ولاں گاشہِ ژادر ژےٚ چھُے رٲتۍ راتس *** بہہ موس نذیرآزادؔ